**INFORMACIJA**

**O PROVEDBI STRATEŠKE PLATFORME RAZVOJA OBRAZOVANJA ODRASLIH U KONTEKSTU CJELOŽIVOTNOG UČENJA U BOSNI I HERCEGOVINI ZA PERIOD 2014-2020**

Decembar 2018. godine

**Informacija o provedbi Strateške platforme razvoja obrazovanja odraslih u kontekstu cjeloživotnog učenja u Bosni i Hercegovini za period 2014-2020**

Vijeće ministara Bosne i Hercegovine je, na prijedlog Ministarstva civilnih poslova Bosne i Hercegovine, u 2014. godini usvojilo Stratešku platformu razvoja obrazovanja odraslih u kontekstu cjeloživotnog učenja u Bosni i Hercegovini za period 2014-2020 (u nastavku teksta Strateška platforma).

Ministarstvo civilnih poslova Bosne i Hercegovine ima obavezu jednom godišnje, a po potrebi i češće, informirati Vijeće ministara BiH o implementiranju Strateške platforme. U tu svrhu je sačinjena ova informacija.

Strateška platforma, nastala u okviru IPA projekta „Razvoj ljudskih resursa“ („Službeni glasnik BiH“, broj 96/14), uspostavlja osnovu za sistemski pristup strateškom planiranju razvoja obrazovanja odraslih u Bosni i Hercegovini i inicira neophodne reformske procese u ovoj oblasti koji treba da doprinesu većoj konkurentnosti na tržištu rada, povećanoj mobilnosti i profesionalnoj fleksibilnosti pojedinca, te društveno-ekonomskom razvoju.

Ubrzan ekonomski, tehnološki i naučni razvoj društva nameće građanima svih starosnih dobi potrebu sticanja novih i unapređenje već postojećih znanja, vještina i kompetencija. Stoga, cjeloživotno učenje ima ključnu ulogu za razvoj i promoviranje radne snage koja je vješta, obučena i prilagodljiva sve zatjevnijem tržištu znanja i rada. Na ovaj način, učenje kroz cijeli život postaje mnogo više od ekonomskog pitanja jer viši nivo obrazovanja i kontinuiranog učenja, koje je dostupno svima, predstavljaju bitan preduvjet za reduciranje nejednakosti i preveniranje marginalizacije pojedinca ili grupe.

S tim u vezi, Strateška platforma razvoja obrazovanja odraslih u kontekstu cjeloživotnog učenja u BiH treba biti instrument za otpočinjanje rješavanja ključnih socijalnih i ekonomskih problema u BiH.

Informacija sadrži pregled aktivnosti koje su Agencija za predškolsko, osnovno i srednje obrazovanje Bosne i Hercegovine i nadležne obrazovne vlasti u Bosni i Hercegovini preduzele na realizaciji aktivnosti za ostvarivanje sljedečih ciljeva razvoja obrazovanja odraslih utvrđenih u Strateškoj platformi:

1. *Poboljšanje legislative za obrazovanje odraslih u kontekstu cjeloživotnog učenja i usklađivanje s referentnim okvirom Evropske unije*
2. *Uspostavljanje efikasnih načina participacije relevantnih (reprezentativnih) i drugihsocijalnih partnera u procesu obrazovanja odraslih u kontekstu cjeloživotnog učenja*
3. *Razvoj programskih i institucionalnih mogućnosti te unapređenje dostupnosti obrazovanja odraslih u kontekstu cjeloživotnog učenja*
4. *Osiguranje i podizanje kvalitete obrazovanja odraslih u kontekstu cjeloživotnog učenja.*

**Učešće Bosne i Hercegovine u programima ERASMUS+ u oblasti obrazovanja odraslih**

U okviru provedbe Strateške platforme, Agencija za predškolsko, osnovno i srednje obrazovanje (u nastavku teksta Agencija) od 2014. godine, nakon potpisivanja Memoranduma s Evropskom unijom o djelimičnom učešću Bosne i Hercegovine u programu ERASMUS+, implementira dva projekta iz oblasti obrazovanja odraslih i cjeloživotnog učenja: EAAL - Implementacija Evropske agende za obrazovanje odraslih i EPALE - Elektronska platforma za obrazovanje odraslih u Evropi.

**Projekt Implementacija Evropske agende za obrazovanje odraslih (EAAL)**

Agencija je projekat Implementacija Evropske agende za obrazovanje odraslih od 2014. godine realizovala kroz tri projektna ciklusa. U periodu od 2015. do 2017. godine uspješno je završen drugi ciklus s fokusom na promociju osnovnih vještina i mapiranju potrebnih vještina za tržište rada. Agencija je u proteklom periodu izradila publikaciju „Unapređenje vještina odraslih – društveni izazov za Bosnu i Hercegovinu“

Od novembra 2017. godine realizuje se novi EAAL projekat, sa trajanjem do kraja 2019. godine čiji cilj je promovisanje koncepta osnovnih vještina, koji je usmjeren na podizanje funkcionalne pismenosti i razrada modela obrazovanja odraslih orijentisanog na životne vještine.

**Projekt Elektronska platforma za obrazovanje odraslih u Evropi (EPALE)**

Cilj projekta je upoznavanje bosanskohercegovačke andragoške zajednice sa platformom EPALE i motivisanje zajednice da svojim sadržajima učestvuje u kreiranju platforme i davanje podrške Centralnoj službi za podršku (CSS) u stvaranju kvalitetnih sadržaja na višejezičkoj, dinamičnoj, interaktivnoj i inovativnoj platformi. Također, EPALE povezuje aktere obrazovanja odraslih u BiH, podstiče saradnju, razmjenu znanja i informacija, kako unutar zemlje tako i sa zemljama EU.

**Zakonodavni okvir u području obrazovanja odraslih**

U odnosu na Informaciju o provedbiStrateške platforme razvoja obrazovanja odraslih u kontekstu cjeloživotnog učenja u Bosni i Hercegovini za 2017. godinu, tokom 2018. godine nadležne obrazovne vlasti Hercegovačko-neretvanskog kantona („Službene novine Hercegovačko-neretvanskog kantona“, br. 4/18 i Brčko distrikta Bosne i Hercegovine donijele su zakone o obrazovanju odraslih („Službeni glasnik Brčko distrikta BiH“, br. 50/18). Oblast obrazovanja odraslih sada je zakonski regulisana u ukupno 11 administrativnih jedinica u Bosni i Hercegovini, a u skoroj budućnosti očekuje se usvajanje zakona i u jedinoj preostaloj administrativnoj jedinici koja to do sada nije učinila - Posavskom kantonu.

Prema navodima Ministarstva obrazovanja, nauke, kulture i sporta Prijedlog zakona o obrazovanju odraslih bi do kraja godine trebao biti razmatran na sjednici Vlade Posavskog kantona.

**Tabela 1. Pregled usvojenih zakona o obrazovanju odraslih u kantonima u Federaciji BiH, entitetu Republika Srpska i Brčko distriktu Bosne i Hercegovine**

|  |  |  |
| --- | --- | --- |
| **Redni****broj** | **Administrativna jedinica** | **Službene/narodne novine** |
| *1.* | Unsko-sanski kanton | **„Službeni glasnik USK“, br. 10/13** |
| *2.* | Posavski kanton | **Nema zakon o obrazovanju odraslih** |
| *3.* | Tuzlanski kanton | **„Službene novine TK“, br. 9/15** |
| *4.* | Zeničko-dobojski kanton | **„Službene novine ZDK“, br. 05/14** |
| *5.* | Bosansko-podrinjski kanton Goražde | **„Službene novine BPK Goražde“, br. 05/15**  |
| *6.* | Srednjobosanski kanton  | **„Službene novine SBK“, br. 05/17** |
| *7.* | Hercegovačko-neretvanski kanton | **„Službene novine HNK“, br. 4/18** |
| *8.* | Zapadno-hercegovački kanton | **„Narodne novine ŽZH“, br. 17/15** |
| *9.* | Kanton Sarajevo | **„Službene novine KS“, br. 40/15** |
| *10.* | Kanton 10 | **„Narodne novine HBŽ“, br. 1/17** |
| *11.* | Republika Srpska  | **„Službeni glasnik RS“, br. 59/09 i 1/12** |
| *12.* | Brčko distrikt Bosne i Hercegovine  | **„Službeni glasnik Brčko distrikta BiH“, br. 50/18** |

**Strateški okvir u oblasti obrazovanja odraslih u kontekstu cjeloživotnog učenja u BiH**

Prema dostavljenim informacijama, većina obrazovnih vlasti u Federaciji BiH još uvijek nema izrađenu i usvojenu zasebnu strategiju razvoja obrazovanja odraslih. Međutim, u Kantonu Sarajevo, Zeničko-dobojskom, Posavskom, Unsko-sanskom, Zapadno-hercegovačkom i Kantonu 10 odgovarajuća strategija je u fazi izrade. U Bosansko-podrinjskom kantonu Goražde strategija je izrađena i nalazi se u skupštinskoj proceduri.

U Republici Srpskoj postoji Strategija razvoja obrazovanja Republike Srpske za period 2016-2021. u kojoj je cjeloživotno obrazovanje jedan od strateških ciljeva, a kao jedna od mjera je navedena i *Podsticanje odraslih za cjeloživotno učenje* koja će se realizirati kroz pružanje mogućnosti za kontinuirano sticanje novih, funkcionalnih i operativnih znanja omogućavanjem daljnjeg obrazovanja odraslih.

**Veza obrazovnog sektora i tržišta rada/involviranost poslodavaca u proces kreiranja upisne politike**

Veza obrazovnog sektora i tržišta rada je u većoj ili manjoj mjeri uspostavljena u svim kantonima u FBiH, na području Brčko distrikta BiH i eniteta Republika Srpska. Nadležne obrazovne vlasti uglavnom imaju stalnu i kontinuiranu saradnju sa poslodavcima i sindikalnim organizacijama prilikom kreiranja upisne politike i novih upisnih programa. U Bosansko-podrinjskom kantoz Goražde, Unsko-sanskom, Tuzlanskom, Posavskom, Zapadno-hercegovačkom kantonu te u Brčko distriktu BiH formirana su tripartitna savjetodavna vijeća s ciljem osiguranja veze između obrazovnog sektora i tržišta rada.

U Zeničko-dobojskom kantonu formirano je Vijeće za obrazovanje odraslih, kao stručno i savjetodavno tijelo Ministarstva za obrazovanje, nauku, kulturu i sport koje predlaže Plan obrazovanja odraslih uz prethodno pribavljeno mišljenje zavoda za zapošljavanje, Privredne i Obrtničke komore Kantona, udruženja poslodavaca, organa jedinica lokalne samouprave i nadležnih ministarstava.

U Republici Srpskoj u donošenju programa obrazovanja odraslih učestvuju poslodavci posredstvom Privredne komore Republike Srpske i Unije udruženja poslodavaca Republike rpske davanjem mišljenja o potrebi donošenja određenog programa, kao i na sam sadržaj programa. Također, poslodavci osiguravaju mjesto za praktičnu nastavu.

**Pružatelji usluga obrazovanja odraslih/centri/zavodi za obrazovanje odraslih**

Organizatori obrazovanja odraslih u Federaciji BiH su uglavnom osnovne i srednje stručne škole (Unsko-sanski kanton, Zeničko-dobojski kanton, Zapadnohercegovački kanton, Kanton 10). Iako nema jedinstvenih centara za obrazovanje odraslih, u nekim kantonima postoje privatni centri za obrazovanje odraslih koji se bave kvalifikacijom, prekvalifikacijom, dokvalifikacijom i osposobljavanjem.

Pružatelji usluga obrazovanja odraslih, prema navodima obrazovnih vlasti, uglavnom koriste iste standarde prilikom kreiranja programa.

U Republici Srpskoj odobrenje za izvođenje programa obrazovanja odraslih ima 67 ustanova. Sve moraju proći istu proceduru dobijanja odobrenja za izvođenje programa koja podrazumijeva da nezavisna komisija imenovana od strane Ministarstva prosvjete i kulture vrši neposredni uvid u ispunjenost uslova za izvođenje programa.

Također, u Republici Srpskoj od 2010. godine postoji i djeluje Zavod za obrazovanje odraslih.

**Mogućnost karijernog savjetovanja**

Sistem karijernog savjetovanja s ciljem daljnjeg obrazovanja, dokvalifikacije i prekvalifikacije, iako značajan za ekonomski razvoj, efikasnije tržište rada i veću mobilnost radne snage, još uvijek nije dovoljno uspostavljen.

Prema navodima nadležnih obrazovnih vlasti, usluge karijernog savjetovanja pružaju ustanove za obrazovanje odraslih (Zeničko-dobojski kanton, Kanton Sarajevo, Unsko-sanski kanton, Zapadno-hercegovački kanton), zavodi i službe za zapošljavanje i nadležna ministarstva. Obrazovne vlasti svjesne su potrebe boljeg regulisanja karijernog savjetovanja u budućnosti.

**Andragoško osposobljavanje**

Za sada ne postoji kontinuirana i sistemska edukacija za stručnjake iz oblasti obrazovanja odraslih. Nadležne obrazovne vlasti u Bosni i Hercegovini prepoznaju potrebu za kontinuiranom obukom osoblja koje provodi programe obrazovanja odraslih.

U Kantonu Sarajevo postoji akreditovan program edukacije andragoških radnika Curriculum Globale, koji su obavezni proći svi andragoški radnici koji su zaposleni u centrima za obrazovanje odraslih.

U Zeničko-dobjskom kantonu, Vlada je, na prijedlog Ministarstva obrazovanja, nauke, kulture i sporta, donijela Zaključak kojim se utvrđuje poseban interes za donošenje javno važećeg programa andragoškog osposobljavanja.

Organiziranje andragoških obuka nastavio je Institut za međunarodnu saradnju jemačkog saveza visokih narodnih škola (DVV International – Ured za BiH). Tako je u Unsko-sanskom kantonu provedena andragoška edukacija za 50 nastavnika, a obuke su organizirane i u Kantonu 10 i u Tuzlanskom kantonu.

U Brčko distriktu Bosne i Hercegovine je, u organizaciji Njemačkog društva za međunarodnu saradnju (GIZ), održan seminar u okviru projekta „Podrška obrazovanju odraslih“ za savjetnike Pedagoške institucije i nastavnike osnovnih škola.

Zavod za obrazovanje odraslih Republike Srpske također organizira andragoško osposobljavanje i usavršavanje, ali nije propisan poseban program koji se odnosi na ovo stručno usavršavanje nastavnika.

**Rezime**

U proteklom periodu primjetan je značajan napredak u pogledu zaokruživanja zakonodavnog okvira u području obrazovanja odraslih u Bosni i Hercegovini. Zakon o obrazovanju odraslih nema još samo Posavski kanton. No, prema navodima nadležne obrazovne vlasti ovog kantona, njegovo donošenje je u završnoj fazi.

U budućnosti se potrebno fokusirati na donošenje vlastitih strategija u području obrazovanja odraslih, istraživanje i praćenje potreba tržišta rada, usklađivanje programa obrazovanja odraslih sa potrebama tržišta rada, jačanje kapaciteta stručnjaka, razvijanje modela priznavanja neformalnog obrazovanja i informalnog učenja, kao i priznavanje prethodno stečenog znanja.

U ostvarivanju ciljeva, mjera i aktivnosti iz Strateške platforme mogla bi doprinijeti implementacija rezultatata postignutih u okviru IPA projekta „Razvoj kvalifikacijskog okvira za cjeloživotno učenje“ koji je realiziran u saradnji nadležnih obrazovnih i drugih vlasti i uz tehničku pomoć Delegacije Evropske unije s ciljem jačanja kvaliteta i efikasnosti sistema obrazovanja i obuke, sa fokusom na stručno i obrazovanje odraslih.

Okosnicu projekta činilo je daljnje razvijanje elemenata Kvalifikacijskog okvira u Bosni i Hercegovini s fokusom na stručno obrazovanje i obuku i obrazovanje odraslih, obraćajući posebnu pažnju na sistemski pristup razvoju osiguranja kvalitete i na mehanizme finansiranja u stručnom obrazovanju.

U okviru Projekta izrađene su smjernice za vrednovanje neformalnog obrazovanja i informalnog učenja. Kroz projekt su, također, izrađene smjernice za prepoznavanje vještina potrebnih poslodavcima u odabranim porodicama zanimanja za cjeloživotno učenje.

Polazeći od naprijed navedenog, predlaže se Vijeću ministara Bosne i Hercegovine, da nakon razmatranja Informacije o provedbi Strateške platforme razvoja obrazovanja odraslih u kontekstu cjeloživotnog učenja u Bosni i Hercegovini za period 2014-2020, donese sljedeće:

**ZAKLJUČKE**

1. Usvaja se Informacija o provedbi Strateške platforme razvoja obrazovanja odraslih u kontekstu cjeloživotnog učenja u Bosni i Hercegovini za period 2014-2020.
2. Vijeće ministara Bosne i Hercegovine prepoznaje značajan napredak obrazovnih vlasti u pogledu donošenja vlastitih zakona u području obrazovanja odraslih i poziva nadležne vlasti u Posavskom kantonu da što prije okončaju proceduru donošenja vlastitog zakona.
3. Vijeće ministara Bosne i Hercegovine poziva nadležne obrazovne vlasti da preduzmu potrebne aktivnosti s ciljem pune provedbe mjera iz Strateške platforme razvoja obrazovanja odraslih u kontekstu cjeloživotnog učenja za period 2014-2020, posebno u dijelu koji se odnosi na usklađivanje obrazovnih programa sa potrebama tržišta rada, razvijanju modela priznavanja neformalnog obrazovanja i informalnog učenja, kao i priznavanju prethodno stečenog znanja.
4. Vijeće ministara Bosne i Hercegovine podržava aktivnosti koje provodi Agencija za predškolsko, osnovno i srednje obrazovanje učešćem u programima iz oblasti obrazovanja odraslih i cjeloživotnog učenja: EAAL - Implementacija Evropske agende za obrazovanje odraslih i EPALE - Elektronska platforma za obrazovanje odraslih u Evropi.
5. Zadužuje se Ministarstvo civilnih poslova Bosne i Hercegovine da Informaciju o provedbi Strateške platforme obrazovanja odraslih u kontekstu cjeloživotnog učenja za period 2014-2020, sa zaključcima, dostavi Agenciji za predškolsko osnovno i srednje obrazovanje, nadležnim entitetskim i kantonalnim ministarstvima obrazovanja i skupštinama, te Odjelu za obrazovanje Vlade Brčko distrikta i Skupštini Brčko distrikta Bosne i Hercegovine.